TRC คาดรายได้ปีนี้นิวไฮแตะ 8.6 พันลบ.จาก 3.9 พันลบ.ปีก่อน
TRC คาดรายได้ปีนี้นิวไฮแตะ 8.6 พันลบ.จาก 3.9 พันลบ.ปีก่อน
1 มิ.ย. 2559

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยว่า บริษัทคาดรายได้ปีนี้จะเติบโตทำสถิติสูงสุดใหม่ หรือแตะ 8,600 ล้านบาท จากที่เคยทำไว้เมื่อปี 55 ที่ 4,344.15 ล้านบาท และจากปีก่อนมีรายได้อยู่ที่ 3,955.03 ล้านบาท ขณะที่กำไรสุทธิก็จะเติบโตไปตามรายได้
ปัจจุบัน บริษัทฯมีงานในมือ (Backlog) อยู่ที่ 6,200 ล้านบาท คาดจะรับรู้รายได้ปีนี้ 3,000-4,000 ล้านบาท และอยู่ระหว่างรอเซ็นสัญญาก่อสร้างในโครงการ Turnkey Delivery of APOT Project Package 2 Surface Processing and Facilities จากบริษัท อาเซียนโปแตซชัยภูมิ จำกัด (มหาชน) หรือก่อสร้างเหมืองแร่โพแทช มูลค่า 39,000 ล้านบาท คาดจะเซ็นได้ในช่วงไตรมาส 2-3 /59 ซึ่งบริษัทได้รับงานขั้นต้น งานออกแบบวิศวกรรม และงานปรับพื้นที่ภายในโครงการแล้ว มูลค่ารวมประมาณ 600-700 ล้านบาท
นอกจากนี้ บริษัทยังอยู่ระหว่างรอผลการประมูลงานใหม่อีก 2 โครงการ มูลค่ารวม 6,000 ล้านบาท ได้แก่ โครงการส่วนต่อขยายท่อส่งก๊าซธรรมชาติบนบกนครราชสีมา โครงการ 1 Transmission Pipeline Life Extension Project, 18 “Reroute section (RC-670) และโครงการวางท่อส่งก๊าซธรรมชาติเส้นที่ 5 ของ บมจ.ปตท. (PTT) เป็นต้น  โดยจะทยอยทราบผลการประมูลในช่วงเดือน มิ.ย.-ก.ค.นี้ และคาดหวังได้รับงานทั้งหมด
พร้อมกันนี้ บริษัทยังอยู่ระหว่างศึกษาการลงทุนโรงไฟฟ้าในต่างประเทศ โดยจะเป็นรูปแบบของการลงทุนเอง หรือเข้าไปรับงานก่อสร้าง ซึ่งบริษัทมีความสนใจในประเทศลาว, พม่า และกัมพูชา แต่ยังไม่มีข้อสรุป ซึ่งนโยบายการลงทุนอยากเข้าไปถือหุ้นในสัดส่วนที่มากกว่า 50%